NORMATIVA DE LA UNIVERSITAT D'ALACANT PER LA QUAL ES REGULEN ELS PROCESSOS DE SELECCIÓ PER A LA CONTRACTACIÓ DE PROFESSORAT AJUDANT DOCTOR I PROFESSORAT ASSOCIAT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/50012)
  + [Valencià](/va/acuerdo/50268)






Selector de idioma

Leer

* [Español](/es/acuerdo/50987)
* [Valencià](/va/acuerdo/50350)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA DE LA UNIVERSITAT D'ALACANT PER LA QUAL ES REGULEN ELS PROCESSOS DE SELECCIÓ PER A LA CONTRACTACIÓ DE PROFESSORAT AJUDANT DOCTOR I PROFESSORAT ASSOCIAT[Butlletí Oficial Universitat d'Alacant](/ca/Publicacion)
==========================================================================================================================================================================================================================

Secretaria General

Butlletí Oficial Universitat d'Alacant





NORMATIVA DE LA UNIVERSITAT D'ALACANT PER LA QUAL ES REGULEN ELS PROCESSOS DE SELECCIÓ PER A LA CONTRACTACIÓ DE PROFESSORAT AJUDANT DOCTOR I PROFESSORAT ASSOCIAT

Data d'aprovació
:   26/03/2024

Data de publicació
:   27/03/2024

Òrgan competent
:   Consell de Govern

Secció
:   DISPOSICIONS GENERALS

* [Annexos](#anexos)
* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/50107)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/50921)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/50051)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA DE LA UNIVERSITAT D'ALACANT PER LA QUAL ES REGULEN ELS PROCESSOS DE SELECCIÓ PER A LA CONTRACTACIÓ DE PROFESSORAT AJUDANT DOCTOR I PROFESSORAT ASSOCIAT&url=https://www.boua.ua.es/va/acuerdo/50136)

**Títol:** NORMATIVA DE LA UNIVERSITAT D'ALACANT PER LA QUAL ES REGULEN ELS PROCESSOS DE SELECCIÓ PER A LA CONTRACTACIÓ DE PROFESSORAT AJUDANT DOCTOR I PROFESSORAT ASSOCIAT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimarts, 26 de març de 2024

Aprovada per unanimitat pel Consell de Govern de la Universitat d'Alacant en la sessió ordinària del dia 26 de març de 2024.

NORMATIVA DE LA UNIVERSITAT D'ALACANT PER LA QUAL ES REGULEN ELS PROCESSOS DE SELECCIÓ PER A LA CONTRACTACIÓ DE PROFESSORAT AJUDANT DOCTOR I PROFESSORAT ASSOCIAT

La Llei orgànica 2/2023, de 22 de març, del sistema universitari (d'ara endavant, LOSU), per la qual es deroga la Llei 6/2001, de 21 de desembre, d'Universitats, com també el Decret 83/2023, de 2 de juny, pel qual es modifica el Decret 174/2002, de 15 d'octubre, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari preveu la contractació de professor/a ajudant doctor/a i professor/a associat/da.

La mateixa Llei orgànica 2/2023, en els articles 78 i 79, estableix les regles per a la contractació, i en l'article 86 configura els aspectes generals i els principis bàsics en què s'ha d'emmarcar la regulació dels concursos per a l'accés a aquestes categories laborals.

Amb la finalitat de regular en la Universitat d'Alacant el sistema per a l'accés a places de professorat ajudant doctor i professorat associat s'aprova aquesta normativa.

TÍTOL I. DISPOSICIONS GENERALS

Article 1. Objecte

Article 2. Règim jurídic

TÍTOL II. CONVOCATÒRIES, REQUISITS DE PARTICIPACIÓ, SOL·LICITUDS I COMISSIONS DE SELECCIÓ

Article 3. Convocatòries

Article 4. Requisits de participació

Article 5. Sol·licituds i admissió d'aspirants

Article 6. Comissions de selecció

TÍTOL III. PROCÉS DE SELECCIÓ

Article 7. Normes generals per al desenvolupament dels processos

Article 8. Desenvolupament del procés

TÍTOL IV. RESOLUCIÓ DELS PROCESSOS DE SELECCIÓ

Article 9. Proposta de provisió

Article 10. Adjudicació i signatura de contracte

Article 11. Publicació i notificació del procediment

Article 12. Protecció de dades

Disposició transitòria única. Règim transitori de les àrees de coneixement i del perfil de les  places

Disposició derogatòria. Derogació normativa

Disposició final. Entrada en vigor

TÍTOL I. DISPOSICIONS GENERALS

Article 1.-Objecte

Aquesta normativa té per objecte regular el règim dels concursos per a la selecció i contractació en la figura de professor/a ajudant doctor/a i professor/a associat/da.

Article 2. Règim jurídic

Els concursos per a l'accés a places de professorat ajudant doctor i professorat associat es regiran per allò que disposa la Llei orgànica 2/2023, de 22 de març, del sistema universitari, el Decret 83/2023, de 2 de juny, pel qual es modifica el Decret 174/2002, de 15 d'octubre, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, l'Estatut de la Universitat d'Alacant, el conveni col·lectiu aplicable, aquesta normativa, les bases de les respectives convocatòries i altres normes de caràcter general que resulten d'aplicació.

TÍTOL II. CONVOCATÒRIES,       REQUISITS DE PARTICIPACIÓ, SOL·LICITUDS I COMISSIONS AVALUADORES

Article 3. Convocatòries

3.1 La Universitat d'Alacant, d'acord amb el que estableix l'Estatut, convocarà per a la selecció de professorat ajudant doctor i professorat associat concursos per a l'accés a places que estiguen dotades en l'estat de despeses del pressupost i es troben vacants.

3.2 En els concursos es garantirà la igualtat d'oportunitats de les persones aspirants, el respecte als principis d'igualtat, mèrit, capacitat, publicitat i concurrència, com també la possibilitat de recurs davant la mateixa universitat. Així mateix, es garantirà el principi d'igualtat de tracte i d'oportunitats  entre dones i homes, la no discriminació per qualsevol raó social i la igualtat d'oportunitats  per a les  persones amb diversitat funcional, i s'adoptaran en el procediment les oportunes mesures d'adaptació  a les seues necessitats.

3.3 La convocatòria dels concursos per a aquestes categories es realitzarà per resolució rectoral, es publicarà en el Diari Oficial de la Generalitat Valenciana (DOGV) i en la seu electrònica, i serà comunicada amb suficient antelació al Registre Públic de Concursos de Personal Docent i Investigador del ministeri competent en matèria d'universitats i a la direcció general competent en matèria d'universitats per a la màxima difusió.

3.4 Creació i convocatòria de places de professorat ajudant doctor i professorat associat.

3.4.1 Els consells de departament sol·licitaran al rector o la rectora la creació i convocatòria de les places, i inclouran en la petició allò a què fan referència els apartats a i b de l'article 3.5. Correspon al Consell de Govern aprovar la creació d'aquestes places, amb l'informe previ de la Comissió d'Ordenació Acadèmica i Professorat, d'acord amb el que estableix aquesta normativa.

3.4.2 Excepcionalment, el rector o la rectora podrà proposar al Consell de Govern la creació i la convocatòria de places de professorat ajudant doctor i professorat associat per necessitats acadèmiques degudament motivades o, si escau, per les derivades de la normativa de la Universitat d'Alacant i dels programes de promoció que s'establisquen.

3.5 La convocatòria inclourà:

a)       La plaça objecte del concurs, amb indicació de la categoria, departament i denominació, corresponent a l'especialitat de coneixement a la qual s'adscriu, que serà la que determine l'activitat docent del professorat associat i l'activitat docent i investigadora del professorat ajudant doctor.

b)      En atenció a necessitats docents específiques, els perfils lingüístics. Igualment, es podrà requerir estar en possessió d'una titulació oficial determinada, adequada a les característiques de la plaça.

c)       Les fases del concurs i desenvolupament del procés.

d)      Criteris generals de valoració per a l'adjudicació de les places.

e)      La composició de la Comissió de Selecció.

f)        Els requisits de les persones aspirants.

g)       La forma i termini de presentació de sol·licituds i la resta de documentació.

h)      Els mitjans i llocs oficials de publicació de les diferents resolucions que es generen al llarg del procés a l'efecte de les notificacions que procedisquen.

i)        El tipus de contracte i retribució.

j)        Menció a la infrarepresentació o no de dones o homes per a la categoria convocada en l'especialitat o les especialitats de coneixement de la plaça objecte del procés de selecció.

Article 4. Requisits de participació

Per a l'admissió al concurs s'hauran de reunir els requisits de caràcter general i específic que s'indiquen a continuació, i el compliment haurà d'estar referit sempre a la data d'expiració del termini fixat per a sol·licitar la participació en el concurs i mantenir-los fins al moment de la signatura del contracte.

4.1 Requisits generals:

a) Els recollits en els articles 56 i 57 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic.

b) Els qui no tinguen la nacionalitat espanyola hauran de tenir un coneixement adequat de qualsevol de les llengües oficials de la Comunitat Valenciana per al desenvolupament de les seues funcions. En cas de no ser acreditat documentalment, la Universitat d'Alacant podrà realitzar, en les condicions que es determinen, una prova de nivell que garantisca una adequada capacitat de comunicació oral i escrita en almenys una de les llengües oficials de la Comunitat Valenciana.

4.2 Requisits específics en funció de la figura a la qual s'opte:

a) Per a places de professorat ajudant doctor: estar en possessió del títol de doctor/a.

b) Per a places de professorat associat: estar en possessió d'una titulació universitària oficial i ser especialista o professional de reconeguda competència que acredite estar exercint la seua activitat principal fora de l'àmbit acadèmic universitari.

4.3 Requisits específics que es requerisquen per a l'exercici de les funcions de les places que calga ocupar. Per a les places en les quals l'activitat docent o investigadora ho requerisca, es podrà sol·licitar addicionalment algun o alguns dels requisits específics següents:

a) Requisit de titulació, que consisteix a estar en possessió d'una titulació universitària oficial específica.

b) Requisit lingüístic, que consisteix en el coneixement de valencià i/o d'una llengua estrangera o diverses. En cas d'optar a una plaça amb perfil lingüístic, s'haurà d'acreditar el nivell adequat de coneixement de les llengües corresponents d'acord amb el que estableix la convocatòria.

b.1) Els qui sol·liciten plaça en la qual s'establisca l'ensenyament en valencià, hauran d'acreditar-ne el coneixement amb el nivell C1. Excepcionalment es podrà exigir un nivell superior quan la docència que s'haja d'impartir siga en la titulació de Filologia Catalana.

b.2) El coneixement d'altres llengües s'acreditarà, amb caràcter general, mitjançant el certificat de coneixement del nivell B2. Excepcionalment, a petició dels departaments i per raons acadèmiques degudament justificades, podrà exigir-se un nivell superior en els termes que establisca la convocatòria.

L'existència de requisit lingüístic en cap cas representarà, per a qui obtinga la plaça, un dret de vinculació exclusiva a l'activitat docent en la llengua que ha determinat la selecció, ni limitarà la competència de la Universitat d'Alacant per a assignar-li diferents obligacions docents.

c) Altres que resulten necessaris.

Article 5. Sol·licituds i admissió d'aspirants

5.1 Els qui desitgen participar en els concursos d'accés presentaran la corresponent sol·licitud, dirigida al rector o a la rectora de la Universitat d'Alacant, que haurà de ser emplenada a través de la seu electrònica de la Universitat d'Alacant, juntament amb la documentació detallada en la convocatòria corresponent, en el termini de 10 dies hàbils comptador des de l'endemà de la publicació en el DOGV.

5.2 Les persones aspirants hauran d'abonar a la Universitat d'Alacant la taxa corresponent en concepte de drets d'examen, d'acord amb el que estableix la convocatòria.

5.3 Després de finalitzar el termini de sol·licituds es dictarà resolució rectoral, que es publicarà en la forma que estableix l'article 11, amb la relació provisional de persones admeses i excloses, i s'hi indicarà la causa d'exclusió i el termini de reclamacions i esmenes.

5.4 Una vegada resoltes les reclamacions i esmenes, es publicarà resolució rectoral amb la relació definitiva de persones admeses i excloses.

5.5 La Universitat podrà requerir en qualsevol moment els originals dels documents acreditatius del compliment dels requisits ja presentats o dels mèrits al·legats en el currículum.

Article 6. Comissions de selecció

6.1 Disposicions generals:

6.1.1 Els concursos per a l'accés a places de professorat ajudant doctor i professorat associat seran resolts per una comissió de selecció, nomenada pel rector o la rectora, i integrada per cinc membres de ple dret i els respectius suplents.

6.1.2 La composició de les comissions haurà d'ajustar-se als principis d'imparcialitat i professionalitat dels membres, i es procurarà una composició equilibrada entre dones i homes, llevat que no siga possible per raons fundades i objectives degudament motivades. En tot cas, caldrà garantir-ne la necessària aptitud científica i docent.

6.1.3 Els membres de les comissions podran estar, en la data de publicació de la convocatòria del concurs en el DOGV, en qualssevol de les situacions administratives a què es refereix l'article 85 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, excepte en la d'excedència i suspensió de funcions.

6.1.4 Cadascuna de les seccions sindicals presents en la Mesa Negociadora podrà proposar una persona que, en qualitat d'observador o observadora, assistisca a les sessions de la Comissió de Selecció. Tindrà veu, però no vot, i haurà de complir els mateixos requisits que els membres de la Comissió de Selecció. Per a l'assistència requerirà l'acreditació del rector o la rectora, que es publicarà juntament amb el nomenament de la comissió.

6.1.5 El nomenament com a membre d'una comissió és irrenunciable, excepte quan concórrega causa justificada que impedisca l'actuació. En aquest supòsit, l'apreciació de la causa al·legada correspondrà al rector o la rectora, que haurà de resoldre en el termini de tres dies hàbils comptador des de la recepció de la renúncia.

6.1.6 Els supòsits d'abstenció o recusació que puguen plantejar-se es tramitaran i resoldran d'acord amb el que estableixen els articles 23 i 24 de la Llei 40/12406, de règim jurídic del sector oúblic, o norma que la substituïsca.

6.1.7 Les comissions vetlaran pel compliment del que s'estableix en la corresponent convocatòria i en aquesta normativa, garantiran el respecte als principis d'igualtat, mèrit, capacitat i publicitat i tindran el compromís d'actuar amb objectivitat, independència i rigor professional, i de respectar la confidencialitat sobre les dades personals de què hagueren tingut coneixement per raó de la participació en la comissió, guardar secret de les deliberacions de la comissió i garantir la dedicació necessària per a l'acompliment adequat de les tasques que els són pròpies.

6.1.8 Les comissions podran sol·licitar i obtenir, quan ho consideren necessari o convenient per al millor compliment de la seua missió, l'assessorament d'especialistes que es limitaran a prestar la seua col·laboració en l'àmbit de les respectives especialitats, s'ajustaran en les seues actuacions a allò que estableix l'article 6.1.7 i estaran sotmeses a les mateixes causes i motius d'abstenció i recusació que els membres de la comissió.

Les comissions proposaran al rector o a la rectora la seua designació, que es farà pública i que es realitzarà tenint en compte la seua idoneïtat amb la plaça o les places convocades.

6.1.9 Les persones integrants de la comissió titular seran substituïdes pels respectius suplents. Si també en aquests concorreguera algun dels supòsits d'impediment o renúncia, en el cas dels vocals es podran substituir entre ells/es, i en el cas del president o la presidenta, el secretari o la secretària, correspondrà un nou nomenament.

6.1.10 Perquè la comissió puga constituir-se i actuar vàlidament serà necessària l'assistència de les persones que ostenten la presidència i la secretaria, titulars o suplents, com també la de, almenys, un dels restants membres de ple dret, titular o suplent.

6.1.11 Per a la designació de les comissions en el cas d'allò que disposa l'article 3.4.2, el rector o la rectora podrà realitzar la proposta de comissió que, en el cas de professorat ajudant doctor, s'ajustarà a allò que estableix l'article 3 del Reglament per a la constitució de les comissions de selecció de places de personal docent i investigador de la Universitat d'Alacant.

6.2 Comissions de selecció per a professorat ajudant doctor.

La composició de les comissions de selecció per a places de professorat ajudant doctor s'ajustarà a allò que estableix el Reglament per a la constitució de les comissions de selecció de places de personal docent i investigador de la Universitat d'Alacant.

6.3 Comissions de selecció per a professorat associat.

6.3.1 Estaran integrades per funcionaris dels cossos docents universitaris, professorat permanent laboral, professorat contractat doctor o professorat col·laborador, que haurà de pertànyer, preferentment, a la Universitat d'Alacant.

6.3.2. La seua composició es regirà per les següents regles:

a) Les comissions de selecció estaran formades per cinc integrants, titulars i suplents, designats per la rectora o rector, després de la proposta realitzada pel Consell de Departament d'adscripció de la plaça convocada.

b) La presidència i secretaria de les comissions recaurà sobre la direcció i la secretaria del Departament o sobre les persones integrants del Departament en les quals la direcció del departament delegue. La direcció del Departament designarà també a les persones suplents de la presidència i la secretaria de les comissions.

c) Els tres membres restants, titulars i suplents, seran aprovats pel Consell de Departament.

d) Excepcionalment, els membres de les comissions de selecció podran pertànyer a una altra especialitat de coneixement, acompanyant un informe degudament motivat sobre la seua idoneïtat científica i docent per a formar part de la comissió que haja de jutjar el concurs. En tot cas, almenys dos quintes parts dels seus membres hauran de pertànyer a l'especialitat de coneixement de la plaça o places convocades

6.3.3 La proposta de comissió amb els/les titulars i suplents serà remesa pel departament corresponent al Servei de Selecció de Personal, una vegada publicada la convocatòria i, en tot cas, abans de la publicació de la relació definitiva de persones admeses i excloses.

TÍTOL III. PROCÉS DE SELECCIÓ

Article 7. Normes generals per al desenvolupament dels processos

7.1 La comissió serà l'encarregada de jutjar el concurs i resoldre la proposta de provisió de les places convocades.

7.2 El sistema general de selecció consistirà en una valoració de mèrits d'acord amb l'aplicació del barem recollit en l'[annex I](/Acuerdos/DescargarAnexoxId?idanexo=943645&idacuerdo=50576&idioma=es) d'aquesta normativa, i la puntuació mínima que hauran d'obtenir els aspirants per a l'adjudicació de la plaça serà de 35 punts.

7.3 La comissió en l'acte de constitució i prèviament a l'aplicació del barem podrà acordar la celebració d'una entrevista o supòsit pràctic en els concursos de places de professorat ajudant doctor i una entrevista en els concursos de places de professorat associat. Tant el supòsit pràctic com l'entrevista hauran d'ajustar-se a allò que s'estableix a continuació:

a) Es tractarà d'un acte complementari per a valorar l'adequació dels aspirants a la plaça convocada, i tindrà en tot cas un valor màxim de 20 punts. Per a la valoració de l'entrevista es tindran en compte els criteris generals establits en l'[annex II](/Acuerdos/DescargarAnexoxId?idanexo=943646&idacuerdo=50781&idioma=es).

b) Una vegada establida l'entrevista o supòsit pràctic, tindrà un caràcter obligatori, per la qual cosa els aspirants que no es personen el dia, a l'hora i en el lloc fixat en la corresponent resolució de la convocatòria, que es publicarà amb una antelació mínima de 5 dies hàbils comptadors des de l'endemà de la publicació, perdran el dret en el concurs.

c) Tindrà lloc després de l'aplicació del barem, i hi seran convocats/des només els/les aspirants que hagen obtingut una puntuació igual o superior a la puntuació mínima establida en l'apartat anterior.

7.4 La comissió podrà dur a terme les seues sessions tant de manera presencial com a distància, d'acord amb el que estableix l'art.  17 de la Llei 40/2015, d'1  d'octubre,  de règim  jurídic del sector públic.

Article 8. Desenvolupament del procés

8.1 Per a l'acte de constitució de la comissió, el president o la presidenta convocarà la resta dels membres titulars i, si escau, els respectius suplents amb una antelació mínima de 48 hores, de manera individualitzada i amb indicació de la data, el lloc i l'hora de celebració. Aquest mateix procediment se seguirà per a convocar totes les persones nomenades per la rectora o el rector d'acord amb l'article 6.1.4.

8.2 La comissió, després de la constitució i prèviament a l'examen dels expedients dels aspirants, haurà d'acordar i publicar els criteris de valoració específics del barem en aquells apartats que així es preveja.

8.3 Si la comissió acorda en la constitució la realització d'una entrevista o un supòsit pràctic, haurà d'acordar-ne i publicar previament a la seua realització, els criteris per a la valoració.

8.4 Després de l'aplicació del barem i, si escau, de la realització de l'entrevista o supòsit pràctic, la comissió elaborarà l'acta de valoració inicial de la plaça corresponent. Aquesta acta es farà pública en el termini d'un mes comptador des de l'endemà de la publicació de la relació definitiva d'admesos i exclosos, d'acord amb el que disposa l'article 11. Contindrà els criteris de valoració prèviament aprovats a la seua aplicació, la relació d'aspirants admesos amb les qualificacions obtingudes en tots els apartats del barem, la puntuació final i la proposta de provisió a favor de, com a màxim, tants candidats com places s'hagen de cobrir. Aquesta proposta estarà constituïda per les persones candidates amb més puntuació.

En cas d'empat, i si aquest fora entre persones de diferent sexe, es donarà preferència a la persona o persones que pertanguen al sexe menys representat en l'especialitat de coneixement per al qual ha sigut convocada la plaça o les places.

En el cas que existira igual representació de sexes o si l'empat es produïra entre persones del mateix sexe, els membres de la comissió realitzaran una votació, i es resoldrà l'empat a favor de l'aspirant que obtinga almenys tres vots. Cada membre de la comissió haurà de motivar el seu vot i no es considerarà vàlida l'abstenció.

Si persisteix l'empat, dirimirà el vot de qualitat de qui presidisca la comissió. La resolució de l'empat, si escau, també es publicarà en aquesta mateixa resolució.

Contra la proposta de provisió cal presentar reclamació dirigida a la comissió en el termini que establisca la convocatòria.

8.5 Després de resoldre les reclamacions, en un termini màxim de 10 dies comptador des de l'endemà de la data final de presentació d'aquestes, o transcorregut el termini sense que n'hi haja hagut, la comissió publicarà l'acta de resolució i elevarà la proposta de provisió definitiva a la rectora o al rector.

8.6 Contra la proposta de provisió definitiva de la comissió es podrà interposar recurs d'alçada davant la rectora o el rector en el termini d'un mes comptador des de l'endemà de la publicació.

8.7 Si les comissions no expressen la seua voluntat en sentit contrari, i una vegada feta la proposta de provisió definitiva, es constituirà una relació de reserva d'ocupació amb les persones aspirants que hagen obtingut o superat la puntuació establida en l'article 7.2, ordenada per puntuació de major a menor, que podrà utilitzar-se per a cobrir necessitats de docència sobrevinguda en places de les mateixes característiques durant el mateix curs acadèmic en què es convoque la plaça i els tres cursos següents.

8.8 D'acord amb l'article 32 de la Llei 39/2015, d'1 d'octubre, del procediment administratiu comú de les administracions públiques, el termini recollit en l'article 8.4 podrà ampliar-se fins a 15 dies hàbils més a petició de la presidenta o el president de la comissió corresponent dirigida a la rectora o al rector, sempre que siga formulada d'acord amb el que estableix l'apartat 3r d'aquesta disposició. Aquesta ampliació es farà pública segons recull l'article 11. Després del termini sense que s'haja realitzat la publicació de la valoració inicial, la rectora o el rector nomenarà una nova comissió per a la resolució de la convocatòria de la plaça corresponent.

TÍTOL IV. RESOLUCIÓ DELS PROCESSOS DE SELECCIÓ

Article 9. Proposta de provisió

9.1 La comissió elevarà la proposta de provisió a la rectora o al rector per a l'adjudicació, sense que la proposta puga excedir el nombre de places convocades.

9.2 El procés podrà concloure amb la proposta de la comissió de no proveir la plaça convocada si cap dels aspirants aconseguira la puntuació mínima en l'aplicació del barem o, en el cas d'haver convocat al personal aspirant a la realització del supòsit pràctic o l'entrevista, no hi concorreguera cap de les persones aspirants.

Article 10. Adjudicació i signatura del contracte

10.1 En el termini de 15 dies hàbils des de la publicació de l'adjudicació definitiva, la candidata proposada o el candidat proposat haurà de formalitzar el contracte i l'alta en el règim de la Seguretat Social corresponent. Per a fer-ho, haurà d'acreditar en la Unitat de Gestió de Personal Docent i Investigador el compliment dels requisits relacionats en les bases.

10.2 Els contractes laborals del personal docent i investigador es formalitzaran per escrit d'acord amb el model que a aquest efecte ha aprovat el Consell de Govern de la Universitat d'Alacant.

10.3 En el cas de no formalitzar el contracte en el termini establit en aquest article per causa imputable a la persona interessada, perdrà el dret, llevat que aquest termini haja sigut ampliat, a petició motivada de la candidata o el candidat formulada amb anterioritat a l'expiració pel Vicerectorat d'Ordenació Acadèmica i Professorat, i una vegada consultat el director o la directora del departament al qual està adscrita la plaça.

Article 11. Publicació i notificacions del procediment

D'acord amb allò que preveu l'article 45.1b de la Llei 39/2015, d'1 d'octubre, del procediment administratiu comú de les administracions públiques, les publicacions derivades d'aquests processos, com també la informació d'altres actes que se'n deriven i que requerisquen publicació, incloent-hi els recursos en via administrativa, es realitzaran mitjaçant la seu electrònica en l'apartat Altres documents generals de l'expedient de l'aspirant associat a cada convocatòria, que substitueix la notificació a les persones interessades i té els mateixos efectes.

En el cas d'haver de realitzar alguna notificació individual, es realitzarà a través del sistema de notificació electrònica de la UA.

Article 12. Protecció de dades

12.1 Les dades personals recollides en la sol·licitud de participació en els processos selectius i per al nomenament seran incorporades a la base de dades de la Universitat d'Alacant per a la gestió interna de la relació empresa-empleats/des i cessió a altres administracions públiques en compliment de la normativa de funció pública, de seguretat social i tributària i a qualsevol entitat obligada per llei.

12.2 De conformitat amb allò que disposa la Llei orgànica 3/2018, de 5 de desembre, de protecció de dades personals i garantia de drets digitals i el Reglament 2016/679, de la Unió Europea, les persones interessades podran exercicir els drets d'accés, rectificació, supressió, oposició, dret a la limitació de tractament, dret a la portabilitat o qualssevol altres drets que pogueren correspondre-li mitjançant un escrit a la persona responsable de la protecció de dades de la  Universitat d'Alacant.

Disposició transitòria única. Règim transitori de les  àrees de coneixement  i del perfil de les  places

1. Fins a la  entrada en vigor del llistat d'especialitats de coneixement a què fa referència el Reial decret  678/2023, de 18 de juliol,  les referències a les especialitats de coneixement  contingudes en aquesta normativa s'entendran realitzades en les àrees de coneixement relacionades en l'annex I del Reial decret 1312/2007, de 5 d'octubre.

2. Així mateix, fins a l'entrada en vigor del llistat d'especialitats de coneixement, la Universitat d'Alacant podrà perfilar la descripció de la plaça en els concursos d'accés per a la contractació de professorat  ajudant doctor i professorat associat d'acord  amb la normativa anteriorment vigent.

3. Les activitats docents i investigadores que s'especifiquen en la convocatòria en cap cas implicaran, per a qui obtinga la plaça, un dret de vinculació exclusiva, ni limitarà la competència de la Universitat d'Alacant per a assignar-li obligacions docents relacionades amb la seua especialitat de coneixement quan quede justificat per raons acadèmiques.

Disposició derogatòria. Derogació normativa

Queda derogada la Normativa de la Universitat d'Alacant per la qual es regulen els processos de selecció per a la contractació d'ajudants, professorat ajudant doctor i professorat associat, com també els barems per a la contractació de personal docent i investigador en règim laboral aprovats per Consell de Govern el 27 de maig de 2010 i les posteriors modificacions.

Disposició final. Entrada en vigor

Aprovada per Consell de Govern, aquesta normativa entrarà en vigor a partir de la publicació en el Butlletí Oficial de la Universitat d'Alacant.

Anàlisi
-------

:   **Deroga a:**

    * [Detalle
      NORMATIVA DE LA UNIVERSITAT D'ALACANT PER LA QUAL ES REGULEN ELS PROCESSOS DE SELECCIÓ PER A LA CONTRACTACIÓ D'AJUDANTS, PROFESSORS AJUDANTS DOCTORS I PROFESSORS ASSOCIATS](/va/acuerdo/1543) 
      02/07/2010
    * [Detalle
      BAREMS PARA CONTRACTACIÓ DE PERSONAL DOCENT I INVESTIGADOR EN RÈGIM LABORAL TEMPORAL](/va/acuerdo/1545) 
      02/07/2010

Documents annexos:
------------------

* [Descargar 50685\_Annex I Barem contractació professorat adjunt doctor i professorat associat.pdf](/Acuerdos/DescargarAnexoxId?idanexo=943645&idacuerdo=50548)
* [Descargar 50185\_Annex II Criteris generals d'aplicació per a la valoració de l'entrevista.pdf](/Acuerdos/DescargarAnexoxId?idanexo=943646&idacuerdo=50722)
* [Descargar 50475\_Anexo I Baremo para la contratación de profesorado ayudante doctor y profesorado asociado.pdf](/Acuerdos/DescargarAnexoxId?idanexo=943647&idacuerdo=50215)
* [Descargar 50733\_Anexo II Criterios generales de aplicación para la valoración de la entrevista.pdf](/Acuerdos/DescargarAnexoxId?idanexo=943648&idacuerdo=50058)





[Carretera Sant Vicent del Raspeig s/n  
03720 Sant Vicent del Raspeig - Alacant  
 Tel. 84 730 9539 - Fax 08 056 1600](https://www.google.es/maps/@65.426959,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12415&trk=tyah&trkInfo=tarId%7K0344324135402%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)